***HRVATSKI SABOR***

Članak 71.

Hrvatski sabor je predstavničko tijelo građana i nositelj zakonodavne vlasti u Republici Hrvatskoj.

Članak 72.

Hrvatski sabor ima najmanje 100, a najviše 160 zastupnika koji se, na temelju općeg i jednakoga biračkog prava, biraju neposredno tajnim glasovanjem.

Članak 73.

Zastupnici se u Hrvatski sabor biraju na vrijeme od četiri godine.

Zakonom se određuje broj, uvjeti i postupak izbora zastupnika u Hrvatski sabor.

Članak 74.

Izbori se za zastupnike u Hrvatski sabor održavaju najkasnije 60 dana nakon isteka mandata ili raspuštanja Hrvatskoga sabora.

Prvo zasjedanje Hrvatskoga sabora održava se najkasnije 20 dana nakon provedenih izbora.

Hrvatski sabor konstituira se izborom predsjednika na prvoj sjednici na kojoj je nazočna većina zastupnika.

Članak 75.

Zastupnici u Hrvatskom saboru nemaju obvezujući mandat.

Zastupnici u Hrvatskom saboru primaju stalnu novčanu naknadu i imaju druga prava određena zakonom.

Članak 76.

Zastupnici u Hrvatskom saboru imaju imunitet.

Zastupnik ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Hrvatskom saboru.

Zastupnik ne može biti pritvoren niti se protiv njega može pokrenuti kazneni postupak bez odobrenja Hrvatskoga sabora.

Zastupnik može biti pritvoren bez odobrenja Hrvatskoga sabora samo ako je zatečen da vrši kažnjivo djelo za koje je propisana kazna zatvora u trajanju dužem od pet godina. O takvom se slučaju izvješćuje predsjednika Hrvatskoga sabora.

Ako Hrvatski sabor nije na okupu, odobrenje da se zastupnik liši slobode ili da se protiv njega nastavi kazneni postupak daje i o njegovu pravu na imunitet odlučuje mandatno-imunitetno povjerenstvo, s time što njegovu odluku mora naknadno potvrditi Hrvatski sabor.

Članak 77.

Trajanje mandata zastupnicima u Hrvatskom saboru može se zakonom produžiti samo u slučaju rata ili u slučajevima iz članka 17. i 101. Ustava.

Članak 78.

Hrvatski sabor može se raspustiti radi raspisivanja prijevremenih izbora, ako to odluči većina svih zastupnika.

Predsjednik Republike može sukladno odredbama članka 104. Ustava, raspustiti Hrvatski sabor.

Članak 79.

Hrvatski sabor redovito zasjeda dva puta godišnje: prvi put, između 15. siječnja i 15. srpnja i drugi put, između 15. rujna i 15. prosinca.

Hrvatski sabor zasjeda izvanredno na zahtjev Predsjednika Republike, Vlade ili većine zastupnika.

Predsjednik Hrvatskoga sabora može uz prethodno pribavljeno mišljenje klubova zastupnika parlamentarnih stranaka sazvati Hrvatski sabor na izvanredno zasjedanje.

Članak 80.

Hrvatski sabor ima predsjednika i jednog ili više podpredsjednika.

Unutarnje ustrojstvo i način rada Hrvatskoga sabora uređuje se poslovnikom.

Poslovnik se donosi većinom glasova svih zastupnika.

Članak 81.

Hrvatski sabor:

– odlučuje o donošenju i promjeni Ustava,

– donosi zakone,

– donosi državni proračun,

– odlučuje o ratu i miru,

– donosi akte kojima izražava politiku Hrvatskoga sabora,

– donosi Strategiju nacionalne sigurnosti i Strategiju obrane Republike Hrvatske,

– ostvaruje građanski nadzor nad oružanim snagama i službama sigurnosti Republike Hrvatske,

– odlučuje o promjeni granica Republike Hrvatske,

– raspisuje referendum,

– obavlja izbore, imenovanja i razrješenja, u skladu s Ustavom i zakonom,

– nadzire rad Vlade Republike Hrvatske i drugih nositelja javnih dužnosti odgovornih Hrvatskom saboru, u skladu s Ustavom i zakonom,

– daje amnestiju za kaznena djela,

– obavlja druge poslove utvrđene Ustavom.

Članak 82.

Ako Ustavom nije drugačije određeno, Hrvatski sabor donosi odluke većinom glasova ukoliko je na sjednici nazočna većina zastupnika.

Zastupnici glasuju osobno.

Članak 83.

Zakone (organski zakoni) kojima se uređuju prava nacionalnih manjina Hrvatski sabor donosi dvotrećinskom većinom glasova svih zastupnika.

Zakone (organski zakoni) kojima se razrađuju Ustavom utvrđena ljudska prava i temeljne slobode, izborni sustav, ustrojstvo, djelokrug i način rada državnih tijela te ustrojstvo i djelokrug lokalne i područne (regionalne) samouprave Hrvatski sabor donosi većinom glasova svih zastupnika.

Odluku iz članka 8. Ustava Hrvatski sabor donosi dvotrećinskom većinom glasova svih zastupnika.

Članak 84.

Sjednice su Hrvatskoga sabora javne.

Članak 85.

Pravo predlagati zakone ima svaki zastupnik, klubovi zastupnika i radna tijela Hrvatskoga sabora te Vlada Republike Hrvatske.

Članak 86.

Zastupnici Hrvatskoga sabora imaju pravo postavljati Vladi Republike Hrvatske i pojedinim ministrima zastupnička pitanja.

Najmanje jedna desetina zastupnika Hrvatskoga sabora može podnijeti interpelaciju o radu Vlade Republike Hrvatske ili pojedinog njezinog člana.

Postavljanje zastupničkih pitanja i podnošenje interpelacije pobliže se uređuju poslovnikom.

Članak 87.

Hrvatski sabor može raspisati referendum o prijedlogu za promjenu Ustava, o prijedlogu zakona ili o drugom pitanju iz svog djelokruga.

Predsjednik Republike može na prijedlog Vlade i uz supotpis predsjednika Vlade raspisati referendum o prijedlogu promjene Ustava ili o drugom pitanju za koje drži da je važno za neovisnost, jedinstvenost i opstojnost Republike Hrvatske.

O pitanjima iz stavka 1. i 2. ovoga članka Hrvatski sabor će raspisati referendum u skladu sa zakonom ako to zatraži deset posto od ukupnog broja birača u Republici Hrvatskoj.

Na referendumu se odlučuje većinom birača koji su pristupili referendumu.

Odluka donesena na referendumu obvezatna je.

O referendumu se donosi zakon. Zakonom se mogu propisati i uvjeti za održavanje savjetodavnog referenduma.

Članak 88.

Hrvatski sabor može, najviše na vrijeme od godinu dana, ovlastiti Vladu Republike Hrvatske da uredbama uređuje pojedina pitanja iz njegova djelokruga, osim onih koja se odnose na razradu Ustavom utvrđenih ljudskih prava i temeljnih sloboda, nacionalna prava, izborni sustav, ustrojstvo, djelokrug i način rada državnih tijela i lokalne samouprave.

Uredbe na temelju zakonske ovlasti ne mogu djelovati unatrag.

Uredbe donesene na temelju zakonske ovlasti prestaju vrijediti istekom roka od godinu dana od dana dobivene ovlasti, ako Hrvatski sabor ne odluči drukčije.

Članak 89.

Predsjednik Republike proglasit će zakone u roku od osam dana od kada su izglasani u Hrvatskom saboru.

Ako Predsjednik Republike smatra da proglašeni zakon nije u skladu s Ustavom, može pokrenuti postupak za ocjenu ustavnosti zakona pred Ustavnim sudom Republike Hrvatske.

Članak 90.

Prije nego što stupe na snagu zakoni i drugi propisi državnih tijela objavljuju se u »Narodnim novinama«, službenom listu Republike Hrvatske.

Propisi tijela koja imaju javne ovlasti prije stupanja na snagu moraju biti objavljeni na dostupan način u skladu sa zakonom.

Zakon stupa na snagu najranije osmi dan od dana njegove objave, osim ako nije zbog osobito opravdanih razloga zakonom drukčije određeno.

Zakoni i drugi propisi državnih tijela i tijela koja imaju javne ovlasti ne mogu imati povratno djelovanje.

Iz posebno opravdanih razloga samo pojedine odredbe zakona mogu imati povratno djelovanje.

Članak 91.

Državni se prihodi i rashodi utvrđuju u državnom proračunu.

Hrvatski sabor donosi državni proračun većinom glasova svih zastupnika.

U zakonu čija primjena traži financijska sredstva, moraju se predvidjeti njihovi izvori.

Članak 92.

Hrvatski sabor može osnivati istražna povjerenstva za svako pitanje od javnog interesa.

Istražna povjerenstva imaju sastav, djelokrug i ovlasti u skladu sa zakonom.

Predsjednika istražnog povjerenstva bira većina zastupnika iz reda oporbenih zastupnika.

Članak 93.

Pučki je pravobranitelj opunomoćenik Hrvatskoga sabora za promicanje i zaštitu ljudskih prava i sloboda utvrđenih Ustavom, zakonima i međunarodnim pravnim aktima o ljudskim pravima i slobodama koje je prihvatila Republika Hrvatska.

Svatko može podnijeti pritužbu pučkom pravobranitelju ako smatra da su, uslijed nezakonitog ili nepravilnog rada državnih tijela, tijela lokalne i područne (regionalne) samouprave i tijela s javnim ovlastima, ugrožena ili povrijeđena njegova ustavna ili zakonska prava.

Pučkog pravobranitelja bira Hrvatski sabor na vrijeme od osam godina. Pučki pravobranitelj samostalan je i neovisan u svom radu.

Uvjeti za izbor i razrješenje pučkog pravobranitelja i njegovih zamjenika, djelokrug i način rada uređuju se zakonom. Zakonom se, radi zaštite temeljnih ustavnih prava, pučkom pravobranitelju mogu povjeriti i određene ovlasti u odnosu na pravne i fizičke osobe.

Pučki pravobranitelj i ostali opunomoćenici Hrvatskoga sabora za promicanje i zaštitu ljudskih prava i temeljnih sloboda imaju imunitet kao i zastupnici u Hrvatskom saboru.

***Pitanja:***

1. Tko je nositelj zakonodavne vlasti u RH? (71)
2. Koliko ima zastupnika u Hrvatskom saboru? (72)
3. Kako se biraju zastupnici u Hrvatski sabor? (72)
4. Koliko traje mandat zastupnicima u Hrvatskom saboru? (73)
5. Kada se održavaju izbori za zastupnike u Hrvatski sabor? (74)
6. Kada se održava prvo zasjedanje Hrvatskoga sabora nakon izbora? (74)
7. Kakav mandat imaju zastupnici u Hrvatskom saboru (slobodni, vezani, obvezujući)? (75)
8. Što je imunitet? (76)
9. U kojem slučaju zastupnik može biti pritvoren bez odobrenja Hrvatskoga sabora? (76)
10. Tko odlučuje o oduzimanju prava na imunitet zastupnika? (76)
11. U kojim se slučajevima trajanje mandata zastupnicima u Hrvatskom saboru može produžiti? (77)
12. Tko i u kojim slučajevima može raspustiti Hrvatski sabor? (78)
13. Kada Hrvatski sabor redovito zasjeda? (79)
14. Kada zastupnici u Hrvatskom saboru imaju praznike i koliko? (79)
15. U kojim slučajevima Hrvatski sabor zasjeda izvanredno? (79)
16. Na čiji zahtjev Hrvatski sabor zasjeda izvanredno? (79)
17. Koliko predsjednika i podpredsjednika ima Hrvatski sabor? (80)
18. Što je poslovnik? (80)
19. Koje su funkcije Hrvatskog sabora? (81)
20. Tko odlučuje o donošenju i promjeni Ustava? (81)
21. Tko donosi zakone? (81)
22. Tko donosi državni proračun? (81)
23. Što je državni proračun? (91)
24. Tko odlučuje o ratu i miru? (81)
25. Tko donosi Strategiju nacionalne sigurnosti Republike Hrvatske? (81)
26. Tko donosi Strategiju obrane Republike Hrvatske? (81)
27. Tko ostvaruje građanski nadzor nad oružanim snagama Republike Hrvatske? (81)
28. Tko ostvaruje građanski nadzor nad službama sigurnosti Republike Hrvatske? (81)
29. Tko odlučuje o promjeni granica Republike Hrvatske? (81)
30. Tko raspisuje referendum? (81)
31. Tko nadzire rad Vlade Republike Hrvatske? (81)
32. Tko daje amnestiju za kaznena djela? (81) Što je amnestija?
33. Kako Hrvatski sabor donosi odluke? (82)
34. Što su organski zakoni? (83)
35. Kako se donose organski zakoni kojima se uređuju prava nacionalnih manjina? (83)
36. Koji organski zakoni se donose većinom glasova svih zastupnika? (83)
37. Kako se donose zakoni kojima se razrađuju izborni sustav, ustrojstvo, djelokrug i način rada državnih tijela? (83)
38. Kako se donose zakoni kojima se razrađuju Ustavom utvrđena ljudska prava i temeljne slobode? (83)
39. Kako se donose zakoni kojima se razrađuju ustrojstvo i djelokrug lokalne i područne (regionalne) samouprave? (83)
40. Kako se donosi odluka o promjeni granica RH? (83)
41. Mogu li sjednice su Hrvatskoga sabora biti tajne? (84)
42. Tko ima pravo predlagati zakone? (85)
43. Tko može podnijeti interpelaciju o radu Vlade Republike Hrvatske ili pojedinog njezinog člana? (86)
44. Što je interpelacija? (86)
45. O čemu Hrvatski sabor može raspisati referendum? (87)
46. Kako se odlučuje na referendumu? (87)
47. U kojim slučajevima i na koji rok Hrvatski sabor može ovlastiti Vladu Republike Hrvatske da uredbama uređuje pojedina pitanja iz njegova djelokruga? (88)
48. Mogu li Uredbe na temelju zakonske ovlasti djelovati unatrag? (88)
49. Tko i u kojem roku proglašava zakone koji su izglasani u Hrvatskom saboru? (89)
50. Kakav je postupak ako Predsjednik Republike smatra da proglašeni zakon nije u skladu s Ustavom? (89)
51. Gdje se objavljuju zakoni i drugi propisi državnih tijela prije nego što stupe na snagu? (90)
52. Kada zakon stupa na snagu od dana njegove objave? (90)
53. Mogu li zakoni i drugi propisi državnih tijela i tijela koja imaju javne ovlasti imati povratno djelovanje? (90) Zašto?
54. Kako Hrvatski sabor donosi državni proračun? (91)
55. Što se mora predvidjeti u zakonu čija primjena traži financijska sredstva? (91)
56. Što je pučki pravobranitelj? (93)
57. Tko i u kojim slučajevima može podnijeti pritužbu pučkom pravobranitelju? (93)
58. Tko i na koje vrijeme bira pučkog pravobranitelja? (93)

[zorislav.jelencic@gmail.com](zorislav.jelencic%40gmail.com)